# Lingua GALEGA e LITERATURA

**INSTRUCIÓNS PARA O ALUMNADO, DADO A PRÓRROGA DO PERÍODO DE CONFINAMENTO.**

# 2º BAC A, B, LIT. S. XX- ACTUALIDADE

**TEXTO:**

# -Manuel Forcadela

## Portas

As portas o que teñen, se paras a pensar,

é música da vida que nunca viviremos.

Atópaste, de súpeto, digamos que en Coimbra,­--

camiñas a estreitura da trama das encostas,

admiras os recantos que a pedra debuxou,

as flores que desprenden insólitas macetas,

e entón ves unha porta. Non sabes ben por que

a ollada fica amante de espazo tan humilde.

Os tránsitos de xente por décadas pasando

a entrar ou a saír deixaron unha incerta

e máxica punción, o mesmo que se alguén,

de longo percorrido devolto e regresado,

tivese nese marco de pedras e de sombra

a meta do seu curso, o punto derradeiro,

a liña que sinala o antes e o despois.

Así que, ben o sabes, venera sempre as portas.

Non cruces o seu arco sen venia ou sen permiso.

Por elas podes dar coa lúa nun xardín,

con cárceres sen vías de exilio ou de fuxida.

1. Tema e síntese do texto.

2. A voz lírica reflexiona sobre a importancia das portas en sentido real e figurado. Xustifícao no poema.

3. Comenta o sentido que ten no texto o seguinte enunciado: *Os tránsitos de xente por* *décadas pasando a entrar ou a saír deixaron unha incerta e máxica punción* (vv. 9-11).

4. Elabora un texto no que recapacites sobre eses momentos da vida que supoñen un cambio e, polo tanto, sobre as portas metafóricas que nos poden levar a un momento de plenitude ou a unha situación sen saída. Extensión aprox. 200-250 palabras.

**TEXTO:**

Seguro que vostede tamén sufriu algunha vez o sonsonete de espera que certas persoas poñen nos seus teléfonos. Suponse que a súa función é facer menos tedioso o tempo que tardan en atendernos. Comigo case sempre conseguen o contrario, pórme dos nervios. As empresas teñen onde escoller para amolar ao persoal. Teño escoitado verdadeiros exemplos do mal gusto e da perversión. A máis abraiante, aquela canción que só dicía "palomitas de maíz, palomitas de maíz, titi-titi-tititití". Imaxine vostede agardar varios minutos escoitando o titi-titi-tititití... Música *gore*.

Unha modalidade é a de pór unha emisora de radio. Obrígannos a escoitar un informativo cheo de desgrazas e de desfeitas, unha tertulia de impresentables, ou os últimos éxitos de *Operación Triunfo*. Allan Poe ficaría devecido á beira de semellante proposta.

Esoutro día, o cineasta catalán José Luís Guerín dixo que o silencio é un dos principais tabús da nosa sociedade. Estas prácticas parecen darlle a razón. Creo que é un proverbio chinés o que di: "cala, cando o que teñas que dicir non sexa máis importante que o silencio".

Roberto Ribao/ Anxos Sumai: *Anxos ou diaños* en *culturagalega.org*

1. Fai un resumo do texto explicando brevemente a intención do autor.

2. Explica o significado que teñen no texto as seguintes expresións:

a) *Teño escoitado verdadeiros exemplos do mal gusto e da perversión* (ll. 4-5).

b) *Allan Poe ficaría devecido á beira de semellante proposta* (ll. 10-11).

3. Comenta criticamente as ideas expostas no último parágrafo. Extensión aprox. 200-250 palabras.

4. Analiza morfoloxicamente (con indicación de valores semánticos de modo e tempo) as seguintes formas verbais: *sufriu* (l. 1), *dicía* (l. 6), *escoitando* (l. 7), *ficaría* (l. 10).

E xa sabedes, non esquezades que estou á vosa disposición a través do correo:

aafieslucus@gmail.com

Moito ánimo!

**3º ESO A, B, C, D**

ACTIVIDADES: LIBRO DE TEXTO.

. O pronome persoal, exercicios das páxinas 175, 176, 177, 178, 179.

. Resumo: O galego no século XIX, p. 180.

. Resumo: A literatura do século XIX, pp. 182, 183.

Lembro a recomendación da lectura do libro da 3ª avaliación: *Jules Verne e a vida secreta das mulleres planta,* Ledicia Costas. Eds. Xerais.

E xa sabedes, non esquezades que estou á vosa disposición a través do correo:

aafieslucus@gmail.com

Moito ánimo!